Phrynorhombus norvegicus

Phrynorhombus norvegicus (Günther, 1862) é unha especie de peixe teleósteo da orde dos pleuronectiformes, suborde dos pleuronectoideos e familia dos escoftálmidos, única actualmente recoñecida no xénero Phrynorhombus
Phrynorhombus norvegicus (Günther, 1862) no WoRMS. e coñecida en galego como meiga de Noruega.Lahuerta Mouriño, Fernando e Francisco X. Vázquez Álvarez (2000): Vocabulario multilingüe de organismos acuáticos. Santiago de Compostela: Xunta de Galicia / Termigal. ISBN 84-453-2913-8, p. 84.

 Taxonomía 
 Xénero
O xénero Phrynorhombus foi descrito en 1862 polo zoólogo británico de orixe alemá Albert Günther.
 Etimoloxía
O nome Phrynorhombus está formado coa raíz do latín científico phryno-, derivada do grego φρύνος phrýnos, "sapo", e o latín rhombus, "rodaballo" que, á súa vez, deriva do grego antigo ῥόμβος rhómbos, "rombo". 
 Especie
Günther, así mesmo, describiu por primeira vez, e o mesmo ano, á especie, pero baixo o nome de Rhombus norvegicus, que máis tarde reclasificou no xénero actual.

Até hai pouco tempo recoñecíanse no xénero dúas especies:
 Phrynorhombus norvegicus (Günther, 1862).
 Phrynorhombus regius (Bonnaterre, 1788).
pero a segunda reclasificouse actualmente como Zeugopterus regius (Bonnaterre, 1788).Phrynorhombus Günther, 1862 no WoRMS.

 Características 
As principais características morfolóxicas deste peixe son:Rodríguez Villanueva et al. (1995), pp. 284-285.Muus, Bent J. el al. (1998), pp. 255-256.

 Corpo ovalado, alongado e comprimido, de até os 12 cm de lonxitude (é a menor das especies de peixes planos do norte de Europa). 
 Cabeza con perfil lixeiramente arredondado.
 Ollos separados por un estreito espazo.
 Boca grande e oblicua.
 Pel áspera, con escamas rugosas en ambos os lados do corpo.
 Liña lateral igualmente desenvolvida nos dous lados do corpo, que describe un arco sobre a aleta pectoral no lado pigmentado.
 A aleta dorsal orixínase sobre o ollo superior. As aletas ventral e anal non están fusionadas.
 A coloración do lado pigmentado é parda clara, con manchas irregulares máis escuras sobre todo o corpo (incluídas as aletas).

 Distribución 
Distribúese por toda a costa de Noruega, desde o cabo Norte até o Skagerrak, sur de Islandia, noroeste de Suecia, oeste de Dinamarca, illas Feroe, illas Británicas, o canal da Mancha e o noroste de Francia, até o sur da Bretaña.Phrynorhombus norvegicus (Günther, 1862) en FishBase.

 Hábitat e bioloxía 
 Hábitat 
Vive principalmente en fondos rochosos de 10 a 100 m de profundidade (máis abundante entre os 20 e os 50 m).

 Bioloxía 
 Nutrición
Aliméntase principalmente de pequenos peixes e invertebrados (sobre todo crustáceos e vermes).
 Reprodución
A desova efectúase entre os meses de febreiro e agosto (con máis frecuencia entre abril e xullo). Os ovos, peláxicos, miden 0,8 mm de diámetro, e eclosionan ao cabo dunha semana. As larvas, de simetría bilateral, sofren a metamorfose ao estadio bentónico cando alcanzan entre 10 e 13 mm.

 En Galicia 
O primeiro rexistro en augas de Galicia, na zona externa da ría de Arousa, entre os 10 e os 40 m de profundidade, fíxoo J. Iglesias en 1981, publicándoa no seu traballo "Spatial and temporal changes in the demersl fish community of the Ria de Arosa (NW Spain)", Mar. Biol. 65: 199-208. Posteriormente hai outra cita, do mesmo autor, xunto a E. González Gurriarán, en 1984, na ría de Pontevedra, publicada en "Primeros datos sobre la megafauna bentónica de la Ría de Pontevedra: Peces demersales y crustáceos decápodos (Brachyura)", Cuadernos da Área de Ciencias Mariñas. Seminario de Estudos Galegos 1: 303-319. 

 Notas 

 Véxase tamén 

 Bibliografía 
 Muus, Bent J.; Jørgen G. Nielsen; Preben Dahlstrøm e Bente O. Nyström (1998): Peces de mar del Atlántico y del Mediterráneo. Barcelona: Ediciones Omega. ISBN 84-282-1161-2.
 Nelson, Joseph S. (2006): Fishes of the World. Nova York: John Wiley & Sons, Inc. ISBN 978-0-471-25031-7.* Rodríguez Solórzano, Manuel; Sergio Devesa Regueiro e Lidia Soutullo Garrido (1983): Guía dos peixes de Galicia. Vigo: Editorial Galaxia. ISBN 84-7154-433-4.
 Rodríguez Villanueva, X. L. e Xavier Vázquez (1995): Peixes do mar de Galicia. (III) Peixes óseos (continuación). Vigo: Edicións Xerais de Galicia. ISBN 84-7507-870-2.
 van der Land, J.; Costello, M.J.; Zavodnik, D.; Santos, R.S.; Porteiro, F.M.; Bailly, N.; Eschmeyer, W.N.; Froese, R. (2001): "Pisces", en: Costello, M. J. et al., eds. European register of marine species: a check-list of the marine species in Europe and a bibliography of guides to their identification. Collection Patrimoines Naturels, 50'': pp. 357–374.

 Outros artigos 
 Pleuronectiformes
 Escoftálmidos

 Ligazóns externas 
 Phrynorhombus norvegicus (Günther, 1862) en FishBase  Información, imaxes e mapa de distribución
 Norwegian topknot - Phrynorhombus norvegicus en MarLIN. Biodiversity & Conservation  Información, unha imaxe e un mapa de distribución restrinxio ás illas Británicas.

Categoría:Pleuronectiformes
Categoría:Peixes de Galicia
Categoría:Animais descritos en 1862